Solidariteit by magte om op Denel-bates beslag te lê - Solidariteit WêreldSolidariteit Wêreld
Tuis › Mediaverklarings › Solidariteit by magte om op Denel-bates beslag te lê
Solidariteit het vandag aangekondig dat hy 'n lasbrief van eksekusie bekom het om bates ter waarde van sowat R12,7 miljoen van Denel in beslag te lê. Dit volg nadat dié staatsbeheerde onderneming versuim het om verskeie kontraktuele en statutêre verpligtinge teenoor sy werknemers na te kom.
"Dit is 'n reuse-oorwinning vir ons lede wat deur 'n tyd van ongekende onsekerheid en spanning moes gaan. Dit bied vir ons lede darem 'n geleentheid om asem te skep en hulle kan 'n sug van verligting slaak in die wete dat hul agterstallige salarisse op hierdie manier darem gedeeltelik gedek sal word," verduidelik Helgard Cronjé, adjunkhoofsekretaris vir die openbare bedryf by Solidariteit.
Solidariteit wys egter daarop dat dit net tydelike verligting vir die werknemers by Suid-Afrika se wapenvervaardigingsreus bied en dat die geveg om Denel 'n volhoubare en lewensvatbare onderneming te maak, steeds voortduur.
"Werknemers moet hopeloos té gereeld die gevolge van wanbestuur op hoofbestuurs- en op direksievlak dra. Hiermee stuur ons ook 'n boodskap dat werknemers in die openbare sektor moeg is daarvan om gedurig die spit af te byt vir korrupsie en onkunde by hul ondernemings," stel Cronjé dit. "Dit is tyd dat die staat besef dat as hy dan nou nie 'n positiewe bydrae by hierdie ondernemings kan lewer nie, dan moet hy ten minste ophou om so 'n groot 'n las te wees en om die goeie funksionering daarvan te kniehalter. Ons is verheug oor die oorwinning, maar ons sal moet aanhou baklei om Denel uiteindelik reg te ruk en vir ons lede 'n werksomgewing van sekerheid en uitnemendheid te skep," sluit Cronjé af.
Louis Johannes Bester
Wat 'n skande – van wêreldleier in wapentuig ontwikkeling (nogal tydens sanksies!) tot 'n bankrotgat gemors. "Cry the beloved country".